《辘轳金井 题抱香室填词图》
清代·林葆恒

子规声里莽江关，老尽庾郎词赋。两鬓清霜，尚萧然寄旅。

天吴漫舞。但寂寞、自修花谱。骑省清才，名场侘傺，郁伊谁语。

家山近、定携俊侣。趁花田月上，素馨香溥。剪翠裁红，写姬姜眉妩。

旗亭唱赌。想拍遍、旧时金缕。减字偷声，飘零慰取，生平凄苦。

作者简介：林葆恒（1872-？） 字子有，号讱庵。福建闽侯人。林则徐侄孙。曾任驻小吕宋（今菲律宾）副领事、驻泗水领事。谙于书史，勤于词学。在天津组织词社，后至上海创建沤社。被誉为八闽词坛后劲。辑有《闽词徵》六卷，自宋徐昌图、杨亿至民国闽籍词人之作，靡不网罗。叶恭绰编《全清词钞》，得其襄助者尤多。有《讱庵词》。